Ängelske Sproake

Ängelsk (dt. Englisch, eng. English) is ne Germaniske Sproake. Ju ängelske Sproake heert tou ju Ängelsk-Fräiske Sproakfamilie (Anglofräisk). Ängelsk wäd truch ungefeer 380 million Moanskene baald, foarallen in Groot-Britannien, Irlound, Australien, Näi-Seelound, do Fereende Stoaten un dät suudelke deel fon Afrikoa. Truch rieke Ljuude un Bedrieuwe in Groot-Britannien un do Fereende Stoaten häd dät Ängelsk fuul ienfloud ap ju Waareld. Tou Biespil in Indien, wier dät Ängelsk ju Ferwaltengssproake is, baald truch n groot Deel fon ju Befoulkenge, man neen Määmesproake is.

 Äntwikkelenge 
Dät Ängelsk häd sik daach uurs äntwikkeld as dät Fräisk. In dät 8. Jierhunnert gungen Ljuude uut Fräislound, Saksen un Jutlound ätter Britannien wai. Deertruch äntstounde ju ängelsaksiske Sproake in Britannien, wier deerfoar allerwaiens Keltisk baald wuude. Truch die ienfloud fon do Wikinger un Normandier ferannere dät oolde Ängelsaksiske sik tou dät Mid-Ängelsk. Truch ju ängelske Luudferschuuwenge äntstounde in dät 15. Jierhunnert dät moderne Ängelsk, dät as Dialekt fon ju Haudstääd Londen fääre uur dät Lound wiede häd.

 Biespielsats (Fergliek mäd äänelke Sproaken) 
Ängelsk: The boy caressed the girl round the chin and kissed her on the cheeks.
Seeltersk: Die Wänt strookede dät Wucht uum ju Keeuwe un oapede hier ap do Sooken.
Noudfräisk (Mooring): Di dreng aide dåt foomen am dåt kan än mäket har aw da siike.
Wäästfräisk: De jonge streake it famke om it kin en tute har op 'e wangen.
Aastfräisk Läichdüütsk: De Jung straktde dat Wicht um't Kinn to un tuutjede hör up de Wangen. 
Holloundsk: De jongen aaide het meisje over haar kin en kuste haar op haar wangen.
Läichsaksisk uut Hollound:De jonge strek 't dearntje um de kinne en gaf heur een smok
Aastfäälsk:De Jung strakele de Deern umt Kinn un gaww öhr een Säuten up de Wangen.
Düütsk: Der Junge streichelte das Mädchen ums Kinn und küsste sie auf die Wangen.

Kategorie:Ängelske Sproake